
Сборникът Щрихи от българския национален характер е резултат от работата по колек- 
тивен проект на тема Изследване на българския национален характер през призмата на 
хуманитаристиката и изкуството, подкрепен от Фонд Научни изследвания към Русен- 
ския университет. Той включва десет статии, предшествани от встъпителен текст на 
Емилия Недкова (За българския национален характер и съхраняването на националната 
ни идентичност. Вместо увод, с. 7-13), в който се очертава проблематиката на проекта и 
профилът на участниците в него. Изведеният в заглавието на проекта и на книгата 
ключов термин", призван да обедини разнопосочните авторски търсения, се осмисля от 
авторката в духа на влиятелните в българското интелектуално пространство съчинения 
от областта на народопсихологията, представена тук като наука за националния 
характер (с. 7). 

Научният статус на народопсихологията в българските академични среди обаче не 


е безусловен, а нейните търсения и обобщенията, до които тя достига, са обект на редица 


: Ще отбележим, че с термина национален характер се борави и в други изследователски полета, 
напр. в американската културна антропология от средата на миналия век, и по-конкретно в 
т.нар. national character studies (Encyclopedia) или в съвременната експериментална психология, 
срв. напр. (Terracciano 2005), които обаче нямат допирни точки с доминирания от народопсихо- 
логията български контекст. 

критически прочити. Така например във въведението си към публикувания още през 
1994 г. сборник Защо сме такива? В търсене на българската културна идентичност, 
съдържащ текстове на известни български автори - творци и учени - от междувоенния 
период, Румен Даскалов наред с другото посочва: Народопсихологията процедира чрез 
хомогенизация, в този случай (авторът има предвид размислите за народните черти и 
манталитет - бел. моя, МК) нивелиране на личностни и социални различия, за да стигне 
до абстракцията „типичен българин“, българинът „като такъв“. Хомогенизирането 
протича и в „дълбочина“ - историческият българин се слива с българина от настоя- 
щето в единна анахронна конструкция (РаѕКаІоу 1994: 35-36). А в бележка под линия 
допълва, че въпреки опитите за диференциран подход в исторически или социален план 
движещият импулс зад цялото народопсихологическо начинание е да се открие някаква 
българска автентичност, оттук склонността за извеждане от контекст на едни или 
други характеристики и универсализирането им (ПазКа!оу 1994: 36). 

Подобна хомогенизация не е чужда и на встъпителния текст към сборника Щрихи 
от българския национален характер, напр.: Българският народ има богата и сложна 
душевност, зародила се в бурното време на създаването и утвърждаването на българ- 
ската държава, укрепена през Средновековието и по-новата ни история. ... И ако исто- 
риците търсят значимите за историята събития, които са повлияли върху форми- 
рането на националния ни характер, езиковедите анализират механизма на неговото 
проявление чрез езика, то писателите и хората на изкуството - чрез силата на худо- 
жественото слово, художествената палитра и музиката, откриват трайните и 
непреходни черти на българската душевност (с. 9). В такава перспектива става възможно 
(но не и съвсем безпроблемно) обединяването под заглавие Щрихи от българския 
национален характер на разсъждения за нравствеността на средновековния българин - 
от една страна, с наблюдения върху съвременната българска популярна култура, или с 
текстове, акцентиращи върху конкретни личностни приноси, от друга. 

Първата статия в сборника (Из нравствената парадигма на средновековния бъл- 
гарин, с. 14-39) с автор Ренета Златева предлага подробен сравнителен прочит на средно- 
вековни правни паметници, въз основа на който се правят обобщаващи изводи за лич- 
ността на средновековния българин и ценностите на тогавашното общество (с. 38). 
Разгледаните от авторката паметници безспорно са важни исторически извори, но 
използването им като единствен източник за постигане на нравствения облик на 


средновековния българин е проблематично, най-малкото защото предполага игнориране 

на границата между етически и юридически категории, както и на факта, че преводът 
или съставянето на тези текстове, а също и прилагането на съдържащите се в тях поло- 
жения, е прерогатив не на средновековните българи като цяло, а на част от тях (на управ- 
ляващия аристократичен елит). 

В следващата статия („Българете“ в „Записки за България и българете“ на Любен 
Каравелов - минало и съвремие в огледалото на себепознанието, с. 40-57) Руси Русев 
откроява някои, предимно негативни, манталитетни особености на съвременните бълга- 
ри в съпоставка с наблюденията в мемоарно-пътеписното съчинение на един от ключо- 
вите дейци на Българското възраждане. Позовавайки се на направената от Каравелов 
констатация, че привязаността към народната коренна старина е поддържала и под- 
държа и до днешния ден българския народ посред страшните негови бедствия и не му е 
дала да умре, авторът изтъква нейната актуалност за всяко българско време, включи- 
телно и за днешното, задушаващо се от морално-нравствен упадък, бездуховност, 
личностен разпад, омраза и разединеност между хората, сребролюбие, алчност, коруп- 
ция, пошлост (с. 52-53). 

Статията на Емилия Недкова (Отношението към традиционните ценности през 
призмата на българската фразеология, с. 57-70) е фокусирана върху образно-експре- 
сивните фразеологизми, характеризиращи качества като глупостта, злобата, гордели- 
востта, скъперничеството, мързела и техните антиподи - ума, добротата, практичността, 
пестеливостта и трудолюбието. Анализирайки мотивацията на тези фразеологизми и 
изразяваната от тях оценъчност, авторката достига до извода, че те насочват към една 
приблизителна ценностна скала, съответстваща на системата от утвърдени морални 
норми и оценки на българина (с. 70). 

Ния Пенева (За някои акценти от културните модели на традиционната 
обредно-празнична система у българи и поляци, с. 71-86) си поставя за цел да представи 
някои прилики и разлики в традиционните вярвания и ценности на българи и поляци 
като принадлежащи към голямото славянско семейство на Европа (с. 71). След кратки 
уводни бележки за полската и българската история и език, съдържащи сравнително 
известни факти, но и някои не съвсем точни твърдения (срв. напр. Полският път е 
труден – държавата успява да се установи върху широко пространство в Южна Европа, 
с. 74), в изложението се описват вярвания и обичаи, свързани със семейната и кален- 
дарната обредност, като наред с традиционните се отбелязват и отделни съвременни 


обредни практики. 

Във встъпителната част на статията си Българщината според песни, посветени на 
мъжкия национален отбор по футбол (с. 87-104) Камен Рикев обръща внимание на 
някои от проблематичните аспекти в изследванията върху националния характер, без 
обаче да отхвърля напълно тяхната научна легитимност, особено в случаите, когато 
извличат доводи от художественото творчество, езика и приложните изкуства (с. 89). 
Предложеният от него внимателен анализ, убедително показващ как отделни образи и 
мотиви, присъщи на възрожденската традиция, биват усвоявани и използвани от про- 
дуктите на съвременната популярна култура, завършва със заключението, че песните за 
националния футболен отбор, създадени между 1986 и 1998 г., свидетелстват не толкова 
за определени черти от българския национален характер, колкото за това, че в начи- 
ните, по които към края на ХХ век българите мислят за себе си, борческият пласт на 
възрожденската традиция, но също и байганьовската реторика и символика имат 
осезателно присъствие (с. 104). 

Следващите пет статии в сборника Щрихи от българския национален характер се 
занимават с приносите на отделни личности, свързани с обществения и културния 
живот на българите през ХІХ и първата половина на ХХ век. След като очертава основ- 
ните насоки в разностранната научна и обществена дейност на проф. Иван Шишманов, 
Велислава Донева (И работеше като спасител, без да признава граници. Иван Шишма- 
нов и българското образование, с. 105-17) проследява по-детайлно многобройните ини- 
циативи, които той не само в качеството си на министър на народното просвещение 
(1903-1907) предприема, допринасяйки както за институционалното, организационното 
и материално-икономическото развитие на българското училищно дело, така и за обога- 
тяването на учебното съдържание. 

Иво Братанов (Параскев Дамянович и неговото дело в перспективата на съвре- 
менниците му и на историята, с. 18-133) представя един типичен български интели- 
гент от възрожденската епоха (с. 18). Авторът разглежда заслугите на Параскев Дамя- 
нович като учител, книжовник и общественик, отбелязвайки също така някои факти от 
неговия живот и дейност, които не се вписват в масовите идеализирани представи за 
възрожденските просветни дейци, напр. незавидното им финансово положение, догма- 
тичният начин на преподаване и използваните от тях не особено хуманни възпитателни 
методи. 

Петя Абрашева (Модернистични аспекти и национални специфики при изгражда- 


нето на женския образ в поезията на Димитър Бояджиев, С. 134-144) анализира женските 

образи в лириката на Димитър Бояджиев и подчертава, че запазвайки плътското, той 
успява да открои духовното в образа на жената, за да може да съхрани женския образ в 
сферите на високото (с. 144). В тази художествена трактовка авторката вижда свидетел- 
ство за голяма промяна в мисловните модели на българина в посока към европеизация и 
модернизация на следосвобожденското общество. 

Изхождайки от постановките на когнитивностилистичния анализ, Мария Стефа- 
нова (Понятиен слой на художествения концепт вяра, обективизиран в българските 
драми от началото на ХХ век, с. 145-160), проследява как в драматургичните текстове на 
Антон Страшимиров, Петко Ю. Тодоров и Пейо Яворов, публикувани между 1900 и 1917 
г., се реализира понятийният слой на художествения концепт вяра, като привежда 
множество примери и количествени данни за лексикалните средства, репрезентиращи 
този концепт и неговите признаци. Според заключението на авторката когнитивно- 
стилистичният анализ не само разкрива съдържанието на разглеждания концепт, но 
допринася и за изследването на българската художествена картина на света и специ- 
фиката на българския национален характер (с. 160). 

Петя Стефанова (Концепцията за изграждане на нотна и музикална грамотност 
в метода Стълбицата на Борис Тричков в контекста на идеите на професионалните 
композитори, музиканти и педагози от същото време, с. 161-173) разглежда концепцията 
за музикално възпитание на един от създателите на българската музикална педагогика, 
в основата на която е нотното ограмотяване на учениците като предпоставка за форми- 
ране на всеобхватна музикална култура. Методът, разработен от Борис Тричков, е пред- 
ставен в съпоставка с музикалнопедагогическите приноси на Добри Христов, както и с 
оглед към сведенията за практиката на обучението по музика и дискусиите за бъл- 
гарския национален музикален стил през 30-те години на ХХ век. 

Десетте статии, включени в сборника Щрихи от българския национален харак- 
тер, се отличават с тематично разнообразие и поднасят интересни факти, разсъждения 
и аналитични наблюдения. Същевременно, по един или друг начин те показват или 
подсказват проблематичността на обобщенията, засягащи националния характер. Така в 
статията на К. Рикев например е налице отказ от подобни обобщения, а във встъпи- 
телните или заключителните части на повечето от останалите разработки виждаме или 
едно по-скоро реторично обвързване на конкретните наблюдения с проявите на нацио- 
налния характер, или пък формулиране на оспорими генерализиращи изводи. Незави- 


симо от това проектът Изследване на българския национален характер през призмата на 

хуманитаристиката и изкуството и свързаните с него разработки, които накратко 
представихме тук, са още едно потвърждение на важността, която в българското 
интелектуално пространство имат въпросите за идентичността и постигането на обоб- 
щения образ на българското, част от който се явяват и представите за националния 


характер. 

